SA universiteite: Só vergelyk pryse’n Navorsingsverslag deur Solidariteit Helpende Hand se Studiefondssentrum (SFS) toon dat die koste van sekere studierigtings jou bykans twee keer soveel by ander universiteite uit die sak kan jaag. Stefan Pieterse, hoof van SFS, raai voornemende studente en hul ouers of voogde aan om hul huiswerk noukeurig te doen as daar na die tersiêre instellings van hul keuses gekyk word. “’n BCom-graad by die Universiteit van Kaapstad kos bykans dubbel as dieselfde graad by die Universiteit van die Vrystaat, terwyl ’n LLB-graad by een universiteit bykans R20 000 duurder per jaar, as dieselfde graad by ’n ander universiteit kos,” het Pieterse gesê. Pieterse het die volgende uiteensetting van die akademiese kostes per jaar, per graadkursus gemaak. Die akademiese koste per graadkursus (2018) “Uit die bogemelde navorsing blyk dit duidelik dat die Universiteit van Kaapstad die duurste per gemiddeld is, met die Universiteit van die Vrystaat die bekostigbaarste,” het Pieterse verduidelik. Dit is egter nie net koste per kursus wat voornemende studente in ag moet neem wanneer hulle op ’n tersiêre instelling moet besluit nie. “Veldtogte soos #FeesMustFall, #AfrikaansMustFall, onveilige kampusse, die afskaffing van gesonde studentetradisies en die opvlam van die vierde industriële rewolusie (4IR) is besig om tradisionele universiteitswese soos ons dit ken vir altyd te verander,” voeg Pieterse by. Studente wil vry en veilig en voorspoedig wees, maar ook iewers behoort waar hul kultuur en taal gekoester word. “Hulle wil ook meer van rekenaar- en internettegnologie gebruik kan maak om te kan studeer. Dit verklaar die enorme groei by tersiêre instellings soos Akademia,” het Pieterse afgesluit. Dié artikel is deel van ‘n reeks om matrikulante aan te moedig en te motiveer tydens die eindeksamen. Terloops, om jou matriekuitslae te kry was nog nooit só maklik nie. Maroela Media het die “Maroela Matrieks”-app ontwikkel om dit vir matrikulante so gerieflik as moontlik te maak om toegang tot hul uitslae te kry sodra dit vrygestel word. “Maroela Matrieks” is beskikbaar vir Android– en iOS-slimfone. Laai die app nou af, dis die eerste stap ter voorbereiding vir jou groot eksamen!